Stephan Welz se skattejag op George | George Herald
Stephan Welz se skattejag op George
Wednesday, 25 June 2014, 14:02
Anton Welz, direkteur by Stephan Welz & Co (links), 'n kundige op die gebied van meubels, gesels met Mosselbaaier Francois Conradie wat interessante dokumente aan Welz voorgelê het vir 'n waardasie. Foto: Pauline Lourens
GEORGE NUUS - Tydens Stephan Welz & Co, se besoek verlede Donderdag in George, het waardevolle skilderye van Maggie Laubser, Eleanor Esmonde-White en Walter Battiss uit Plettenbergbaai na vore gekom.
'n Verkoper van Plettenbergbaai het 'n Hugo Naude aangebied vir R200 000. 'n Passievolle versamelaar van Mosselbaai Francois Conradie, het korrespondensie vanuit die Anglo-Boereoorlog na die George-museum gebring waar Stephan Welz hul konsultasies gehou het. Waardasies is gegee vir items wat gewissel het van silwer gebruiksvoorwerpe tot meubels.
Conradie het vertel dat hy genoeg items in sy eie huis het om 'n hele museum mee te vul, al wat ontbreek is 'n geskikte perseel. Dokumente wat Conradie by hom gehad het, vertel 'n interessante verhaal wat verbind is met die Scholtz-familie van Mosselbaai. Ene GA Scholtz was blykbaar in besit van 'n Britse offisier se opdragte wat uitgereik is tydens die Anglo-Boereoorlog wat destyds in Colesberg gestasioneer was.
Presies hoe hy in besit daarvan gekom het, is natuurlik die groot vraag. Scholtz, wat as krygsgevangene deur die Britse besetters vrygelaat is, het hom daarna op Mosselbaai gevestig. Sy seun, JJ Scholtz, het later 'n prokureurspraktyk op die dorp gehad. Conradie, wat versot is op enigiets wat oud is, het op die dokumente afgekom wat in die kelder by die kantore van dié Scholtz prokureur agtergelaat is. Volgens Conradie het hy dit aangebied aan die familie wat nie vreeslik veel waarde daarin gesien het nie. Daar was onder andere 'n kaart van Colesberg en die opdragte aan troepe wat 'n Britse stempel daarop het.
"Ek het ook 'n plakboek met koerantberigte oor die Scholtz-familie," vertel Conradie. Hy het bygevoeg dat Anton Welz, aan wie die dokumente getoon is, glo bietjie navorsing daaroor gaan doen. Op 'n stadium het 'n antieke handelaar hom R30 000 daarvoor aangebied. Intussen verkies hy om dit self te hou en nie daarvan afstand te doen nie," het Conradie opgewonde vertel.